Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan nojalla

(2022/C 231/13)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

YHTENÄINEN ASIAKIRJA

”Peitzer Karpfen”

EU-nro: PGI-DE-02587 – 5.9.2019

SAN ( ) SMM (X)

1. Nimi/nimet

”Peitzer Karpfen”

2. Jäsenvaltio tai kolmas maa

Saksa

3. Maataloustuotteen tai elintarvikkeen kuvaus

3.1. Tuotelaji

Luokka 1.7 Tuoreet kalat, nilviäiset ja äyriäiset sekä niistä valmistetut tuotteet

3.2. Kuvaus 1 kohdassa nimetystä tuotteesta

Peitzer Karpfen on peilikarppi, jolla on suora selkä, enimmäkseen täysi rivi selkäsuomuja pään ja pyrstön välillä ja muutamia peilisuomuja parillisten evien, pyrstönvarren ja kiduskannen luun juuressa. Peitzer Karpfen -karpilla ei ole ollenkaan tai on vain muutamia yksittäisiä hajasuomuja. Väritykselle ovat ominaisia vatsan keltaiset sävyt, jotka muuttuvat vähitellen selän oliivinvihreäksi. Kalan korkeuden ja pituuden välinen suhde on 1:2,5–1:3,4. Kutevien kalojen kuntokerroin on 3,0–4,0. Ruumiinmuoto on etupäässä pitkänomainen.

Lihansaanto on seuraava:

— perattu, päätä ei poistettu 70–80 %

— perattu, päätön 53–63 %

— nahallinen filee 32–42 %

— nahaton filee 28–38 %

Liha on kirkkaan–haalean vaaleanpunaista, kiinteää, mureaa ja vähärasvaista. Siinä on selkeä lajille tyypillinen maku ja aromaattinen tuoksu.

Peitzer Karpfen voidaan myydä elävänä, teurastettuna, perattuna, paloiteltuna tai fileoituna taikka pakastettuna elintarvikkeena. Myös kalan savustaminen on sallittua. Myös jo pakastettuja kaloja voidaan savustaa. Kalat voidaan lämmin- tai kylmäsavustaa lehtipuulastuilla suolaveteen upottamisen jälkeen. Edellä mainittu lajille tyypillinen selkeä maku säilyy kaikissa edellä luetelluissa valmistus- ja jalostusmenetelmissä.

3.3. Rehu (vain eläinperäiset tuotteet) ja raaka-aineet (vain jalostetut tuotteet)

Peitzer Karpfen -karpin pääasiallinen rehunlähde on lammikossa esiintyvä luonnonravinto (kuten eläin- ja kasviplankton). Tämä ravinto vaikuttaa Peitzer Karpfen -karpin kasvuun kaikissa kehitysvaiheissa. Tämä seikka varmistaa edellä kuvatun lihan laadun. Lisärehun antaminen on sallittua. Myös viljan antaminen on sallittua toisesta kehitysvaiheesta alkaen. Jos lisärehuna annetaan viljaa, sen on oltava sovellettavien kansallisten määräysten mukaista.

Mikään lisärehuna käytettävistä rehuista ei sisällä muuntogeenistä ainesta.

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

Kalat kasvatetaan rajatulla maantieteellisellä alueella. Kasvatustiheyttä määritettäessä otetaan huomioon lajin ja iän kannalta asianmukaiset olosuhteet, jotka vastaavat tuotantokierron vaihetta. Tarkoituksena on valita kasvatustiheys, jolla saavutetaan optimaalinen kalojen koon ja lukumäärän kasvu. Kasvatustiheys ja ruokinta takaavat hyvän ammattikäytännön ohjeiden mukaisesti sen, että lammikossa saatavilla olevaa luonnonravintoa hyödynnetään laajasti, mikä varmistaa lihan erinomaisen laadun.

Peitzer Karpfen -karpin tuotantokierto käsittää seuraavat vaiheet: emokalaston hoito ja siitoseläinten sertifiointi, Peitzer Karpfen -emokalojen kasvatus keinoaltaissa, kalanpoikasten laskeminen luonnonlammikoihin, kalanpoikasten kasvatus, ruokakalojen kasvatus, kalojen kerääminen lammikoista ja kalojen säilyttäminen luonnonlammikoissa tai keinoaltaissa.

3.5. Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

—

3.6. Tuotteen, johon rekisteröity nimi viittaa, merkitsemistä koskevat erityiset säännöt

—

4. Maantieteellisen alueen tarkka rajaus

Maantieteellinen alue käsittää Brandenburgin osavaltion seuraavan alueen:

— Spree-Neißen piirikunnassa sijaitseva Peitzin kaupunki

— Spree-Neißen piirikunnassa sijaitseva Teichlandin kunta

— Spree-Neißen piirikunnassa sijaitseva Kolkwitzin kunta

— Dahme-Spreewaldin piirikunnassa sijaitseva Lübbenin kaupunki

— Dahme-Spreewaldin piirikunnassa sijaitseva Schlepzigin kunta.

5. Yhteys maantieteelliseen alueeseen

1) Maantieteellisen alueen erityisyys:

Suojatun maantieteellisen merkinnän ”Peitzer Karpfen” rekisteröintihakemus perustuu tuotteen laatuun ja erityiseen maineeseen. Peitzer Karpfen -karpin liha miellyttää erityisesti luonteenomaisen makunsa ja aromaattisen tuoksunsa ansiosta. Maantieteellisellä alueella harjoitettavassa tuotannossa noudatetaan yli satavuotisia perinteitä. Tuotannossa valinta ja kasvatus yhdistyvät erittäin suotuisiin maantieteellisiin ja ilmastollisiin olosuhteisiin, mikä varmistaa laadukkuuden ja luo perustan erityiselle maineelle.

Peitzer Karpfen -karpin maantieteellisen alueen muodostava alue on Brandenburgin osavaltion kalastuskulttuurin keskus. Karpinkasvattamoiden lammikoiden koko ja rakenne muovaavat maisemaa. Peitzer Karpfen -karpin maantieteellinen alue erottuu muista alueista, koska Spree-joesta tai sen sivujoista keinotekoisia kanavia pitkin, kuten Hammergraben- ja Priorgraben-vesiuomia pitkin, johdettu vesi varmistaa laadukkaan, vakaan vedensaannin ympäri vuoden. Peitzin alueen lammikoissa on pääasiassa hiekkainen, kalkkipitoinen ja suhteellisen niukkaravinteinen pohja, eivätkä ne ole kovin mutaisia. Niissä on hyvälaatuinen muttei liian runsas mikro-organismipopulaatio. Veden pH-arvo on 7–8. Peitzin alueen lammikoissa ainutlaatuista on se, että koostaan huolimatta (joidenkin lammikoiden koko on yli 100 hehtaaria) ne ovat keskimäärin vain 0,9–1,0 metriä syviä. Talvehtimislammikot voivat olla syvempiä. Biologisena etuna on, että vesi lämpenee nopeasti, mikä lisää karpin luonnonravinnon määrää.

Veden nopeaa lämpenemistä edistää alueen lämpimähkö vuoden keskilämpötila, joka oli 8,9 °C vuosina 1961–1990 eli 0,7 celsiusastetta korkeampi kuin Saksan keskiarvo saman ajanjakson aikana. Nämä sijaintiin liittyvät tekijät varmistavat yhdessä puoli-intensiivisten kasvatusmenetelmien kanssa, että kalojen lihan laatu on ainutlaatuinen. Painon kehityksessä Peitzer Karpfen saavuttaa yleensä 25–50 g yksivuotiaana ja 250–500 g kaksivuotiaana. Kala saatetaan markkinoille pääasiassa kolmivuotiaana, jolloin se painaa 1,5–2,5 kg. Painavampia yksilöitä voidaan saada, jos kolmivuotiaat kalat ovat talvehtineet lämpimässä vedessä tai jos kalat ovat neljävuotiaita tai vanhempia.

2) Tuotteen erityisyys:

Peitzer Karpfen -kannan voidaan jäljittää olevan muotoa, jonka kehitti Kuhnert-niminen virkamies 1800-luvun lopussa Peitzin alueella. Kanta on ollut siitä lähtien puhdasrotuinen.

Kanta on saatu risteyttämällä galitsialainen, Holsteinin alueen maatiaisrotu ja Lausitzin alueen rotu. Tuloksena oli muoto, jolle ovat ominaisia nopea kasvu, erittäin hyvä tautien ja huonon sään kestävyys sekä suuri lihapitoisuus ja herkullinen maku.

Peitzer Karpfen on suoraselkäinen peilikarppityyppi. Pääasiassa pitkänomaiselle ruumiinmuodolle on tunnusomaista korkeuden ja pituuden välinen suhde, joka on 1:2,5–1:3,4. Peitzer Karpfen -karpille on ominaista kirkkaan–haalean vaaleanpunainen, kiinteä, murea ja vähärasvainen liha, jossa on selkeä lajille tyypillinen maku ja aromaattinen tuoksu. Painon kehityksessä Peitzer Karpfen saavuttaa 25–50 g yksivuotiaana ja 250–500 g kaksivuotiaana. Kala saatetaan markkinoille pääasiassa kolmivuotiaana, jolloin se painaa 1,5–2,5 kg, ja neljävuotiaana, jolloin se painaa vähintään 2,5 kg.

3) Syy-yhteys:

Tuotteen laatu on seurausta seuraavista ainutlaatuisista tuotantovaiheista, jotka ovat Peitzer Karpfen -karpin tunnusomainen piirre:

a) Emokalaston hoito ja sellaisten siitoseläinten sertifiointi, joissa Peitzer Karpfen -karpin ominaispiirteet ilmenevät täydellisimmin. Siitoseläimiä pidetään runsasravinteisissa luonnonvesissä, kun niille annetaan lisärehuna viljaa, jotta saadaan erityisen laadukasta mätiä.

b) Peitzer Karpfen -emokalojen kasvatus keinoaltaissa, joista osaan lisätään lämmintä vettä. Jälkimmäisessä tapauksessa käytetään keinohedelmöitystä, jotta voidaan varmistaa optimaaliset ajankohdat, jolloin olosuhteet ovat parhaimmat kalanpoikasten laskemiselle luonnonlammikoihin. Tämä vaihe käsittää silmäpiste- ja ruskuaispussivaiheet.

c) Kalanpoikasten laskeminen luonnonlammikoihin. Poikaset lasketaan luonnonlammikoihin ruskuaispussivaiheen puolivälissä luonnonravintoon sopeutumista varten. Ruskuaispussivaiheen loppuun mennessä poikaset käyttävät ravinnokseen lähes yksinomaan luonnonravintoa.

d) Kalanpoikasten kasvatus – Kehitys ensimmäisen vuoden aikana yksivuotiaaksi luonnollisissa kasvatuslammikoissa. Kalat, jotka ovat yhdestä kahteen vuoden ikäisiä ja joiden keskipaino on 25–50 grammaa, kerätään kasvatuslammikoista. Tämän jälkeen kalat talvehtivat luonnonlammikoissa tai ne siirretään kasvun jatkamiseksi keinotekoisiin kasvatusaltaisiin, joihin lisätään lämmintä vettä. Kahdesta kolmeen vuoden ikäisiä kaloja kasvatetaan perinteisesti luonnonlammikoissa tai keinotekoisissa lämminvesialtaissa.

e) Ruokakalojen kasvatus asianmukaisissa luonnollisissa kasvatuslammikoissa kolmivuotiaiksi ja vanhemmiksi. Kaloja kerättäessä lammikoihin lisätään yleensä raikasta vettä.

f) Kalojen säilyttäminen luonnonlammikoissa tai keinoaltaissa, joihin lisätään raikasta vettä ja tarvittaessa happea (ainakin viiden päivän ajan), jotta Peitzer Karpfen -karpille ominaisesta tyypillisen puhtaasta mausta tulee mahdollisimman voimakas.

Erityisesti alkuperäisen geneettisen linjan säilyttäminen perustuu ihmisen toimintaan, sillä kaukonäköisellä henkilöstöpolitiikalla ja seuraavan sukupolven pitkäaikaisella palkkaamisella ylläpidetään ja jatketaan taitotietoa, joka on kehittynyt satojen vuosien perinteen ansiosta. Sillä, että asiantuntijat toteuttavat yksittäiset vaiheet, varmistetaan, että prosessin lopussa tuote on laadultaan ainutlaatuinen ja lihalla on luonteenomainen maku ja aromaattinen tuoksu.

Tuotteen erityinen maine johtuu tuotteen yli satavuotisista perinteistä. Maineesta osoituksena ovat nimittäminen Preussin kuningaskunnan hovihankkijaksi ja tuotteen poikkeuksellisen suuri näkyvyys asiaankuuluvalla elintarvikealalla.

Peitzer Karpfen -karpilla on nykyään Saksassa huomattava markkina-asema. Joka kahdeskymmenes Saksassa tuotettu karppi on peräisin edellä kuvatulta maantieteelliseltä alueelta. Laatu perustuu perinteiseen Peitzer Karpfen -kantaan, joka on peräisin yli sadan vuoden takaa, ja siitä lähtien tehtyyn huolelliseen terveiden ja elinvoimaisten siitosyksilöiden valintaan. Valintaa tehtäessä kiinnitetään huomiota tuotteen tyypillisiin ominaisuuksiin, kuten kalan hyvään korkeuteen, lihan rakenteeseen sekä lihan ja luun suhteeseen. Samaan aikaan risteytyminen muiden karppikantojen kanssa estetään, jotta nämä tyypilliset ominaisuudet voidaan säilyttää. Erittäin suotuisissa maantieteellisissä ja ilmastollisissa olosuhteissa (runsas veden virtaus Spree-joesta, hiekkainen ja niukkaravinteinen maaperä, vähäinen mudan määrä, matala vesi) on siten pystynyt kehittymään Peitzer Karpfen -karpin ainutlaatuinen laatu. Koska kokenut henkilöstö valitsee jatkuvasti erityisen terveitä ja voimakkaita kaloja kasvatukseen, vältetään heikkolaatuisempi tuote ja sen sijaan taataan lihan tasaisen hyvä laatu ja ainutlaatuinen maku. Tämä näkemys vahvistuu kuluttajien käsityksissä ja lisää tuotteen markkinavolyymia ja mainetta. Peitzer Karpfen on saanut useita huomattavia palkintoja ja kunniamainintoja, esimerkiksi seuraavat:

— 1897 Hampurin kaupungin palkinto ja kultamitali

— 1898 Kärkipalkinto Dresdenissä

— 1901 Mestaruus Danzigin kalastusalan näyttelyssä

— 1904 Kärkipalkinto ja ensimmäinen palkinto Saksan maatalousyhdistyksen (DLG) näyttelyssä Danzigissa

— 1906 Palkinto kalastusalan näyttelyssä Berliinissä

— 1964 Palkinto Leipzig-Markleebergin 12. maatalousnäyttelyssä.

Peitzer Karpfen -karpin laadun ja tuotannon erinomaisen luotettavuuden ansiosta Peitzin alueen kalankasvatusala nimettiin Preussin kuningaskunnan hovihankkijaksi. Jopa Cottbusin karppihuutokaupan maine ja merkitys perustuvat alun perin Peitzer Karpfen -karpin laatuun ja maineeseen. Huutokauppa oli yli 50 vuoden ajan Keski-Euroopan karppikaupan keskus. Myös Saksan demokraattisen tasavallan aikana Peitzin alue oli karpin kasvatusalan keulakuva. Peitzer Karpfen -karppia vietiin myös esimerkiksi Länsi-Berliiniin.

Peitzin lammikkoalue, jonka pinta-ala on yli 1 000 hehtaaria, on Euroopan suurimpia tällaisia alueita. Peitzer Karpfen on Saksassa valtavan suosittua, ja karppia myydään koko liittotasavallassa. Vuosittain kasvatetaan ja pyydetään yli 500 tonnia Peitzer Karpfen -karppia. Tämä on mahdollista vain tällä rajatulla maantieteellisellä alueella, jolla Spree ja sen sivujoet takaavat vakaan vedensaannin. Erityisesti kuivuusvuosina, jolloin vedenkorkeus on muilla alueilla alhainen, raikkaan veden virtaaminen Spree-joesta estää vedenalaisen kasvillisuuden ja liejun lisääntymisen, joka vaikuttaisi kielteisesti alueella kasvatettavien karppien lihaan. Muilla alueilla kasvatetuissa karpeissa on tällaisina aikoina voimakkaampi mutainen maku. Peitzer Karpfen -karpin liha sen sijaan säilyttää erinomaisen makunsa, minkä ansiosta se on laadukasta ja tuotteella on erityinen maine.

Tiedotusvälineissä kerrotaan usein Peitzer Karpfen -karpista. ARD- ja WRD-televisiokanavilla on esitetty koko illan reportaasi Peitzer Karpfen -karpista. Lausitzer Rundschau -sanomalehdessä raportoitiin Peitzer Karpfen -karpin tilasta vuoden 2014 Fish International -messujen yhteydessä.

Lukuisissa näyttelyissä ja tiedotustilaisuuksissa mainitaan Peitzer Karpfen säännöllisesti. Kalojen vuosittaista keräämistä lammikoista syys-marraskuussa juhlitaan tuhansien vierailijoiden kanssa esitellen heille kalastusta Peitzin alueen kasvatuslammikolla. Peitzin kaupungissa järjestetään elokuun toisena viikonloppuna kalastajien festivaali, joka houkuttelee suuren määrän kävijöitä läheltä ja kaukaa. Joulun ja uudenvuoden välillä vierailijoita saapuu lähinnä Berliinistä ja Cottbusista. He seisovat kärsivällisesti pitkissä jonoissa myyntipöytien äärellä. Tuoretta kalaa myydään asiakkaille alueella, jota kutsutaan Peitzer Karpfen -tieksi ja joka ulottuu Berliinin lähellä sijaitsevasta Königs Wusterhausenin kaupungista Sachsenissa sijaitsevaan Hoyerswerdan kaupunkiin asti. Lammikoille järjestettävät kiertokäynnit tarjoavat mahdollisuuden tutustua monimuotoiseen elinympäristöön ja kalankasvatukseen. Lammikkoalueen halki kulkee 2,3 kilometriä pitkä lammikkoluontopolku, jonka varrella on opasteita ja tehtäväpisteitä. Niissä annetaan tietoa Peitzin alueen lammikkomaiseman historiasta ja nykyisyydestä. Idyllisen lammikkoalueen halki kulkee myös tunnettuja alueellisia ja kansallisia pyöräily- ja vaellusreittejä. Vuonna 2006 avattiin erityisesti Peitzer Karpfen -karppia esittelevä kalastusalan museo, jonka rahoitukseen EU osallistui. Museon avaamisesta raportoitiin valtakunnallisesti televisiossa. Museossa on useita erilaisia näyttelyesineitä, ja siellä kerrotaan Peitzin alueen kalastusalan historiallisesta kehityksestä Peitzin lammikkoalueella aina nykypäivään asti.

Peitzer Karpfen -reseptejä on internetin reseptitietokannoissa, ja pieni Peitzer Karpfen -keittokirja on saatavissa Amazon-verkkokaupasta. Matkaoppaissa mainitaan tämä erityinen herkku. Hampurilaisen viiden tähden Grand Elysee -hotellin keittiömestari Ronny Pietzner otti yhden Peitzer Karpfen -suosikkiresepteistään mukaan keittokirjaansa.

Tuote-eritelmän julkaisutiedot:

https://register.dpma.de/DPMAregister/geo/detail.pdfdownload/41757

(1) EUVL L 343, 14.12.2012, s. 1.